Stærsti leikur íslensku knattspyrnusögunnar verður spilaður í Nice í kvöld þegar íslenska karlalandsliðið í knattspyrnu keppir við það enska í 16 - liða úrslitum á EM . Þó ég hafði hugsað mér að skrifa um eitthvað annað en fótbolta gat ég ekki með nokkru móti hugsað um annað , eins og líklega flestir Íslendingar um þessar mundir . Þar sem riðlakeppnin er búin og útsláttarkeppnin hafin verður að spila til sigurs . Því gæti leikurinn endað með vítaspyrnukeppni til að skera úr um það hver fer áfram , og hver fer heim . En væri gott fyrir Íslendinga að fara í vító á móti Englandi ? Örugglega . Englendingar hafa vægast sagt staðið sig illa í vítaspyrnukeppnum seinustu ár og hafa tapað 6 af seinustu 7 vítaspyrnukeppnum . Mér fannst ekki nóg að vita til þess að Englendingar séu slakir á punktinum heldur vildi ég vita hvað íslenska liðið gæti gert til að auka líkur á sigri – endi leikurinn á vítaspyrnukeppni . Þannig ég fór að skoða hver helstu bragðvísi og kænskubrögð leikmanna sem taka þátt í vítaspyrnukeppnum væru . Bestu aðferðir í vítaspyrnukeppni Vítaspyrnukeppnir hafa stundum verið gagnrýndar fyrir að vera of handahófskenndar til að vera sanngjörn leið til að skera úr um sigurvegara en þær hafa skorið úr um sigurvegara í mörgum mikilvægum leikjum , til dæmis í úrslitaleik heimsmeistaramóts 1994 milli Brasilíu og Ítalíu og 2006 milli Ítalíu og Frakklands . Þó vítaspyrnukeppnir byggi að stórum hluta á heppni , er áhugavert að skoða hvort það sé hægt að auka líkurnar á sigri með einhverjum leikáætlunum , ákvörðunum leikmanns og markmanns . Fyrir árið 1974 var hefðin sú að leikmenn spörkuðu boltanum í annað hvort horn marksins og nánast óþekkt að skotið væri í mitt markið . Þá var best að reyna að lesa andstæðinginn og velja horn af handahófi . Árið 1974 skoraði hollenski miðjumaðurinn Johan Neeskens hins vegar sögulegt mark úr vítaspyrnu á HM með því að skjóta í mitt markið snemma í úrslitaleik við Þjóðverja . Tveimur árum síðar skoraði síðan tékkóslóvakíski leikmaðurinn Antonin Panenka álíka sögulegt , og líklega þekktasta mark skorað út vítaspyrnu , í úrslitum á EM 1976 úr lokaspyrnu í vítaspyrnukeppni gegn Þjóðverjum þegar hann vippaði í mitt markið á meðan markvörðurinn stökk til vinstri . Þegar þriðja möguleikanum er bætt við , að skjóta í mitt markið , aukast líkurnar á því að spyrnumaðurinn skori og líkurnar minnka á því að markvörður verji . Það er vegna þess að markvörðurinn vill velja sama stað og spyrnumaðurinn , en spyrnumaðurinn vill velja stað sem markvörðurinn fer ekki á . Besta aðferðin er því aftur að velja af handahófi milli þess að skjóta til hægri , vinstri eða í miðju . Fjölmargar rannsóknir hafa verið gerðar á vítaspyrnukeppnum og gögn tekin saman og skoðuð . Í einni mjög áhugaverðri grein tók hagfræðingur saman gögn úr þýsku deildinni . Þar var sýnt að líkur á því að skora úr vítaspyrnu eftir 1976 , þegar fótboltamenn fóru að skjóta líka í miðjuna , voru 11% hærri en þær voru fyrir . Í þessum tölum kemur þó ekki fram hvert á markið spyrnumenn skutu eða hvaða stað markmenn völdu og því erfitt að draga stórar ályktanir af þeirri niðurstöðu en hún er vissulega áhugaverð því áhrifin eru í sömu átt og líkurnar myndu segja til um . Það er hægt að auka líkurnar á marki Ýmis atriði hafa verið tekin saman sem geta haft áhrif á sigur í vítaspyrnukeppnum . Ein rannsókn tók saman gögn um vítaspyrnur í frönsku og ítölsku deilarkeppninni frá 1997 – 2000 . Þar var skoðað hvert á markið leikmenn skjóta , hvert markmenn stökkva og hversu oft var skorað . Þar kom í ljós að leikmenn velja síður að skjóta í mitt markið en í annað hvort hornið . Markmenn velja enn síður miðjuna en spyrnumenn . Ef skotið er á mitt markið eru líkurnar á að boltinn endi í netinu því aðeins hærri . Skot á mitt markið endaði til að mynda með 81% líkum í markinu , skot í hægra hornið skilaði sér í markið í 70,1% tilvika en skot í það vinstra gerði það í 76,7% tilvika . Komi til þess að leikurinn endi í vítaspyrnukeppni ætti íslenska liðið ekki að hafa miklar áhyggjur því Englendingarnir eru hrikalegir í vítaspyrnukeppnum . Hins vegar er ekki verra að auka líkur Íslendinga með því að ákveða að byrja vítaspyrnukeppnina vinni þeir peninga kastið , setja Hannes í rauðan búning , láta Gylfa skjóta síðastan og hvetja alla leikmenn til að fagna rosalega eftir heppnaða vítaspyrnu . En Lars er líklega með þetta allt á hreinu . Ljósmynd í haus fengin af hinum ótrúlega vef Google .